khistorydata/jeongjo-sjw-relations huggingface dataset:
정조 1년 · 목
左議政金尙喆啓言。會寧開市完畢。撰出回咨。定禁軍下送義州府。傳給鳳城將。轉送北京之地。從之。
정조 1년 · 강
命各營各道春操巡點。幷停止。
정조 1년 · 목
左議政金尙喆啓言。總戎使徐命善狀啓。以春操擧行事稟旨矣。春操設行。雖有昨秋定奪。畿內穡事。猶未豐登。方當東作之時。請姑停止。又啓言。咸鏡監司趙重晦狀啓。以本道賑事方張。南此兵使巡操及臣營合操。姑爲停止。各其官門聚點擧行事稟旨矣。北道民事。與他道尤異。秋操旣停。春操何可行乎。請停止。又啓言。平安兵使李國賢狀啓。以淸南各邑鎭巡操。依例擧行事稟旨矣。春秋兩操之停廢。雖甚可悶。本道年事矣稔。旣多設賑之邑。請姑停止。又啓言。慶尙左兵使金永綬狀啓。以今春習操及營將巡點。依例擧行事稟旨矣。三南秋操。旣已設行。方當東作。與營將巡點。請幷停止。又啓言。南兵使安宗奎狀啓。以三甲左右營春操。依定式擧行。所屬邑鎭官鎭門聚點事稟旨矣。請幷停止。又啓言。京畿水使李邦一狀啓。以畿海兩道册師秋操各設。春操合設。已有定式。今春合操設行事稟旨矣。海西穡事。不可謂豐登。請令師臣。各其前洋行操。幷從之。
정조 1년 · 강
命南關掌試。使都事擧行。
정조 1년 · 목
左議政金尙喆啓言。慶科增廣掌試都事。慶尙都事外。竝改差。咸鏡道則評事方在北關。南關則使都事擧行。似便好矣。從之。
정조 1년 · 강
召見承旨鄭民始及下直守令于尊賢閣。
정조 1년 · 목
予謂渭原郡守金㻐曰。此是設賑之邑。從當送御史廉探。而撫摩安集。毋或少忽。俾有實效也。予曰。文臣殿講草擧案持入。民始奉進。敎曰。豈以屢次之故。怠忽而然乎。許多年少新進。可以講者。率多在外。雖來知在外與否。而況原在京者。其所在外。何至此多。事極駭然。而意在勸奬。則亦不可忙急爲之。以長其規避之習。明日文臣殿講。退行於十三日。近畿地原在外及稱在外人。一幷催促上來。過限不上來者禁推。今見擧案。或有帶軍銜下鄕者。此則不必待試限。亦皆直捧禁推傳旨。
정조 1년 · 목
予曰。卿之朝講勉戒中。頻接儒臣以資啓沃。開廣言路。以資補拾等語。莫非人主之要道。當今之急務。可不留意。而至如初年如此。中年可知。中年若此。則晩年尤可知之說。辭旨深㔹。誠意懇惻。間來不勝悚然矣。國榮曰。過蒙嘉奬。還切惶感矣。予曰。人雖始勤。終則易怠。果如卿言。而初年之政。已無可觀。豈不可悶乎。國榮曰。臺閣補拾。帷幄啓沃。莫不緊切。而方當嗣服之初。招延山林。共濟國事。尤是急先之務也。殿下每欲招來金鍾厚。而尙無幡然之意。臣恐殿下好賢之誠。有所未盡也。予曰。卿言果是。誠淺之責。予何辭也。敎曰。江華留守金鍾秀。明日入侍。
정조 1년 · 강
命時囚權栻。議處。
정조 1년 · 목
義禁府啓言。坡州前牧使權栻。請議處。允之。
정조 1년 · 강
拿問東部都事韓灌。
정조 1년 · 목
刑曹判書鄭尙淳啓言。眞寶縣權姓民。以前官册房納賂事。訟卞於本曹。而東陪都事韓灌。聽其私囑。結縳捉去。多施重杖。勒捧侤音云。部官不可無別般懲勵故敢達矣。敎曰拿問。
정조 1년 · 강
詣 孝明殿。行晝茶禮。
정조 1년 · 강
御興政堂。行晝講。召見下直守令及輪對官。知經筵黃景源。特進官李在協。承旨李義翊。玉堂李在學閔養燮。宗臣鶴林君焴。武臣李顯宅。
정조 1년 · 강
召見江華留守金鍾秀。訓鍊大將張志恒于尊賢閣。
정조 1년 · 목
予曰。江華留守入侍。金鍾秀進前。予曰。近因多事。久未召見矣。予於卿兄。前後敦諭。非止一再。而尙不幡然。此實予誠淺之致。慚愧何限。方當新服。國事罔涯。招延山林。正爲急務。而卿兄以世祿之人。抱經濟之才。不思兼善之義。而只守高蹈之志。豈不可悶乎。鍾秀曰。臣兄連承敦諭。不勝惶悚。而私語以爲。如有一分報效之道。則豈不欲出而仕矣。而自顧無似。末由堪承云矣。予曰。更以予跂待之意。傳于卿兄。使之亟回遐心可也。承旨洪國榮曰。臣於筵中。已有所達。而殿下若以至誠招來。則豈不感回其遐心乎。伏望益加誠禮。期於必致焉。予曰。知申之言是矣。若能至誠招來。豈無感回之理乎。鍾秀曰。臣兄規模疏拙。本無需用之志矣。予曰。從當更爲敦諭諭。而卿亦勸起好矣。予曰。江華軍餉之減縮何故耶。鍾秀曰。在前軍門及戶曹。連爲貸用。仍不還報而然矣。予曰。留守何不入處於行宮乎。鍾秀曰。長寧殿移安。以行宮爲之。故不得入處矣。予謂志恒曰。武藝別監之晝夜立役。勤苦最甚。其在激勸之道。宜開拔身之路。卿意何如。志恒曰。誠如聖敎。以別武士數窠。試藝陞付。如砲手之行伍拔賤。則武藝亦有精鍊之效矣。予曰。近聞北道之人。盡趨儒學。不尙武力。漸有委靡不振之慮云。是甚可悶矣。志恒曰。前日則專尙武力。緩急可恃。挽近以來。殆不知官長之可畏云。風俗之變樸爲詐。可如矣。國榮曰。此弊未必不由於近來竄配之多送北道也。
정조 1년 · 강
有政。史曹參判沈履之進。
정조 1년 · 목
以洪樂純爲工曹判書。趙㻐爲左尹。尹得養爲知春秋。鄭謙煥爲文義縣令。金夏材爲大司成。李潤禧爲長湍府使。
정조 1년 · 강
左議政金尙喆。右議政鄭存謙聯箚自引。賜批。
정조 1년 · 목
箚略曰。臣等於諫臣之疏。終有所不自安者。大政後銓注。苟有可以警飭者。則隨聞陳論。臣等之責也。其何可諉之以未暇得聞。有所自恕也哉。乞賜譴何。以謝臺議焉。批以昨於筵席。已有酬酢。大臣何必過引。卿等勿辭。卽起視事。仍命遣史官傳。諭
정조 1년 · 강
右參贊黃景源上箚陳勉。賜批。
정조 1년 · 목
箚略曰。臣待罪經筵。學識淺短。未效論思之責。撫躬踧踖。不勝慚悚。今當元年元月。安可無陳戒之言乎。殿下自東宮時。爲逆臣所危逼。方永善堂鈴聲震驚之際。非上帝擁佑之力。則聖躬何以自保。宗廟何以永綏乎。伏惟殿下。兢兢焉無忘鈴聲。燕閒之中。對越上帝。無一毫怠豫之萌。則何患政之不明。令之不臧乎。聖德之所可勉者顧多矣。而臣以爲制事之要。無自用以廣咨詢。進學之要。無自足以弘輔導。用人之要。無自偏以博選擧然後。治平可致也。臣又聞。日昨賓對。大臣承旨以言路眷眷陳戒。而今者前席。亦無一臺入侍者。良可寒心。諸臺臣幷宜遞差。批以無非切實。當留意。而臺臣事。責實在予。何必歸咎乎。
정조 1년 · 강
命趙來鎭嚴問。
정조 1년 · 목
義禁府啓言。麟蹄前縣監趙來鎭。犯斫板材罪。請刑推得情。敎以刑推除之。更爲嚴問。
정조 1년 · 목
予曰。生民休戚。係於守令。飭勵之道。無容少緩。故古則有諸道四長官召接之規。今亦可行之耶。國榮曰。召接之規。雖出於敷奏以言明試以功之遺意。而擇守令之道。專在於薦法。薦法嚴然後。守令可以得人。得守令然後。生民可以乂安。申明舊式。毋使薦法淆雜。急先務也。予曰。卿言果合予意矣。
정조 1년 · 강
召見訓將張志恒及下直守令于尊賢閣。
정조 1년 · 목
予曰。訓將不往於備局坐起乎。志恒曰。俄已往來矣。予曰。技藝圖持來乎。志恒奉進。予謂洪州牧使柳焵曰。出自從班。勿奏七事。必當善治。予當忘憂矣。又謂漆原縣監千世弼曰。守令今爲幾次。對曰。再爲僉使。而守令則初拜矣。又謂通津府使洪雨輔曰。爾等下去後。盡心爲政也。又謂大興郡守李運祥曰。予以汝爲可用。末望落點。盡心爲治。勿負此意。又謂古阜郡守李尙佐曰。爾亦克體面諭之意。俾盡分憂之責。又謂海南縣監李恒林曰。海南素稱弊邑。將何以治之乎。恒林曰。謹當至誠奉公矣。予曰。奸鄕何以禁之乎。恒林曰。矯弊之道。姑未遙度。而惟當隨事盡心矣。又謂永同懸監尹昌柱曰。爾亦盡心於治民之政。予曰。明日殿講擧案。更爲修正乎。承旨李鎭衡曰。以病不進。懸頉者多矣。予曰。病不進亦當禁推。另加申飭。
정조 1년 · 목
予曰。文臣殿講時。年少新進。每以在外懸頉。今番則豫爲嚴飭。應講者當爲幾人乎。國榮曰。未知爲幾人。而似不如前懸頉矣。
정조 1년 · 강
改差接慰官朴天衡。
정조 1년 · 목
吏曹。以天衡身病。啓請改差也。
정조 1년 · 강
司諫李謙彬。以親病陳疏乞遞。批許救護。
정조 1년 · 강
命罪人奴金伊。期於取服。
정조 1년 · 목
刑曹。以罪人奴金伊更推加刑啓。敎以各別嚴刑。期於取服。
정조 1년 · 강
御興政堂。行文臣殿講。召見下直守令邊將。考官金尙喆鄭尙淳沈履之。參考官李崇祜閔鍾燮林得告李亨逵。
정조 1년 · 목
予曰。應講擧案數多。今日內似難盡爲之矣。又曰。日寒如此。擧子五人式應講。其餘皆退。當次入來也。予曰。殿講則以每月孟朔爲之。製述則以仲朔爲之乎。承旨鄭民始曰然矣。予曰。三朔一次之講。果有益於勸奬之道乎。承旨洪國榮曰。大有益矣。予曰。下直守令入侍。宣川府使李徽遠。南原府使宋載德。居昌府使金鍾赫。咸陽府使權㻥。全義縣監洪楗。丹城縣監閔垠。報恩縣監徐退修。扶安縣監金履禧進伏。予詢履歷七事。至金履禧曰。汝是侍從。故不問七事矣。至徐退修曰。初宰乎。退修曰然矣。至洪楗曰。誰之族乎。承旨李秉鼎曰。洪檢之四寸也。予曰。來頭當送繡衣廉探。各須着念爲治。命讀宣諭。予曰。邊將入侍。安義僉使金度赫等進伏。予詢履歷。承旨李秉鼎奏曰。昌州僉使李光宅。仰對之際。或稱府使。或擧顏仰瞻。請推考。予曰。汰去也。至德積僉使卞德基曰。汝以首久勤爲之乎。德基曰然矣。至彌串僉使王漢禎曰。汝則幾年久勤乎。漢禎曰。二十六年。予曰。久勤中禁軍。最可矜矣。至所已萬戶宋碩裕曰。汝則以副望爲之。且汝祖有忠臣。子有肖子。須盡心奉公也。命宣諭。○予曰。試官就座。擧子應講。講員金璟。講讀堯典訖。予曰。峻德。與大學所謂明德同歟。異歟。璟曰同矣。予曰。明德心耶性耶。璟不能對。予曰。先儒或以心言之。或以性言之。而以集註觀之。明德似不可分屬心性。諸說中心通性情之訓。最爲要切也。予曰。講員。以春秋應講者。皆以集傳爲之。而今此講册。乃是胡傳。凡例似不同。集傳入之。○予曰。各道放未放啓本上來者幾何。刑曹參判鄭一祥曰。數三道啓本。先爲入來矣。予曰。禁府回啓催促乎。秉鼎曰。連爲催促。明日使之修納矣。予曰。待其回啓。卽爲精抄無漏也。予曰。吏兵批催促。望筒入之。
정조 1년 · 강
重推殿講試官鄭尙淳。
정조 1년 · 목
都承旨洪國榮啓言。試官鄭尙淳。謂有情勢。不爲入來云矣。予曰。從重推考。卽爲入侍。
정조 1년 · 강
兵曹判書洪樂性陳疏自引。賜批。
정조 1년 · 목
疏略曰。大政才過。瘡疣百出。果然諫臣之疏。論臣注擬之失。問備之罰。可謂太恕。初仕之不擇。已莫逃於聖鑑之俯燭。則此臣藻鑑不明之罪也。權管之以折衝誤擬。此臣昏謬不察之罪也。閒散游手之直除僉使云者。似指柔遠僉使金尙澄也。每當都政。輒有西北及戰亡人子孫收錄之敎。尙澄卽北人中戰亡後孫。而勤仕巡將者也。例當懸注承傳。未免忘漏。此臣疏忽不審之罪也。溺職之狀。於是乎益著矣。伏乞亟命鐫削。批以不過官師相規。卿勿過辭。卽爲行公。
정조 1년 · 강
吏曹判書李徽之陳疏自引。賜批。
정조 1년 · 목
疏略曰。大政一經。瘡疣百出。卽伏見諫臣之疏。至請重推。瞿然惶愧。自訟不暇。而亦有所不能泯默者。南溟學。初仕甄復。俱因承傳。曾除寢郞。方在監察。臣以爲遐土之人。尤宜收用。其所托身於誰某。茫然無聞。果爲首擬湖邑。金鳳著。臣不識其何狀。而旣經文兼。見帶直講。直講乃是國子。調用郞署。以芸閣陞爲郞署者。前後不一。臺言以此爲罪。臣始覺前非。尤切慚隕。顧何敢諉以相規。晏然冒進。伏乞遞改。以謝人言。批以不過官師相規。卿勿過引。卽爲行公。
정조 1년 · 강
有政吏曹判書李徽之。參判沈履之。兵曹判書洪樂性。參議金尙集進。
정조 1년 · 목
敎曰。京試官尙不差出。海閫總管亦不擬入。事甚未安。政事當日爲之。又敎曰。旣已批下。毫無可引之端。其在分義。焉敢若此。吏兵判牌招。卽爲開政。○以李秉模爲慶尙左道京試官。金憙爲全羅左道京試官。趙時偉爲忠淸左道京試官。沈煥之爲平安南道京試官。高裕爲忠淸都事。洪明浩爲江原都事。金方行爲全羅都事。李魯述爲黃海都事。李頤祥爲咸鏡都事。尹行修爲平安都事。尹得養爲都總管。黃宩爲黃海水使。
정조 1년 · 강
掌令兪彥鏶。從縣道上疏辭職。賜批。
정조 1년 · 목
批以遐心莫回。巽章又到。職由予不能相孚之致。良可自恧。春日漸和。政宜登道。俟憂故少間。其卽幡然。深所望也。仍命遣史官傳諭。
정조 1년 · 강
吏曹參議兪彥鎬。以母病從縣道上疏辭職。賜批。
정조 1년 · 목
批以復授此任。意亦有在。而爾則與爾兄有間。何乃辭巽至此。俟母病少間。卽來察職。
정조 1년 · 목
敎曰。差倭旣已出來。接慰官催促下送。
정조 1년 · 강
飭差備內所屬信符換佩。
정조 1년 · 목
敎曰。日前書傳役姓名於信符之命。非謂外寺下人也。卽謂差備內所屬之歲初先自該曹受符者也。今聞知申所奏。而取見四昨傳敎。又問左副承旨。始知該曹擧行。與傳敎大異矣。大抵前例。歲初自該曹信漢符造入。則自內遍賜未及受符於該曹之差備下人。故無人不受。轉相換佩。易致攔入差備門之事。書塡姓名於符中云。然則均是差備下人。而自兵曹受佩者。不可異同。故有此書堪之敎。而至於外寺下人。一寺或有數十名之多。則豈可使元頒數符。書傳數十人之名乎。若此張三所佩。李四換佩。非所以禁雜人。適足以啓攔入之道。寧有是理。纔已頒符。而旋卽收符塡名。又頒塡名之符。而復將收符而抹去書塡之姓名。此雖小事。亦爲騷撓之一端。該堂之不察大矣。其時兵曹堂上遞差。兵判旣承下敎。其令從便爲之。
정조 1년 · 강
給北關燒戶恤典。
정조 1년 · 목
敎曰。今聞北伯狀聞。燒燼之多。至於近百戶。本道歉農之中。重以火災。思之矜惻。其令卽爲各別顧恤事。分付該道道臣。
정조 1년 · 강
遣承旨。詣 太廟　徽寧殿　延福殿　景慕宮。奉審摘奸。
정조 1년 · 목
予曰。兵水使。卽古之節度也。責任甚重。而實難得人。是可悶矣。國榮曰。兵水使之難於得人。蓋有所由來者。自初仕而愼擇。初仕旣得人。則正與副正。可以得人矣。正副正得人。則邊地防禦兵使水使。可以得人矣。至於蔭仕。亦莫不然。書所云愼厥終惟其始者。實格言也。予曰。卿言甚是。而愼初之戒。尤甚緊切矣。
정조 1년 · 강
御興政堂。行文臣殿講。考官金尙喆鄭尙淳沈履之。參考官李崇祜閔鍾燮林得浩李亨逵。
정조 1년 · 목
予曰。講員催促應講也。尙喆曰。明日次對。依例擧行乎。予曰。依例爲之。講員孫碩周進伏。予曰。此人居在何處乎。碩周曰。居在北道矣。予曰。汝爲道科乎。碩周曰然矣。予曰。其時試官爲誰。而取幾人乎。尙淳曰。臣爲其時試官。而取六人矣。講次至金宇鎭。予曰。禹貢可謂大篇。而金宇鎭能善讀。而文義亦善對矣。予曰。應講者過半乎。承旨李義翊曰。餘者七矣。予命試官入侍。諸試官進伏。予曰。金宇鎭當居首矣。承旨鄭民始曰。栍爲三通三略矣。承旨李秉鼎曰。擧子權儐。全昧筵體。及其不通文義收栍之際。其所奏對。有若分疏。請推考。予曰。生疏所致。置之也。晝講禮畢。予還內。
정조 1년 · 강
召見承旨李鎭衡。黃海水使黃宩于尊賢閣。
정조 1년 · 목
予曰。水使年今幾何。宩曰。七十五歲矣。予曰。與昌城尉爲幾寸乎。宩曰。十一寸矣。予曰。近來亦有年滿後閫任者乎。宩曰。金相玉七十六歲爲之。而此外亦有之矣。予曰。聞有宿望。故銓曹特爲檢擬。下去後。須着念爲之也。
정조 1년 · 강
召見應敎林蓍喆等于尊賢閣。
정조 1년 · 목
予曰。陸宣公奏議刊印之役。今至何境耶。蓍喆曰。尙遠矣。予曰。上番在襄陽時。前年秋事何如。蓍喆曰。未免凶歉。而山峽面尤甚。予曰。玉堂有名臣奏議幾秩乎。荖喆曰。未詳矣。予曰。夜對欲進講此册。上下番退去。考出後來稟於閤外。則當有下敎者矣。予曰。各道放未放。注書抄出謄入。
정조 1년 · 강
判下金吾諸罪人覆啓。
정조 1년 · 목
義禁府啓言。定配罪人仍秋。依啓聞施行。他餘罪人。令各該衙門稟處。允之。敎以沈偗之孫孝忠。或屢經大霈。或旣施法綱。幷放送。又啓言。徒配罪人鄭允德放。徐完碩趙鎭禎等。依黃海道放未放回啓。判付置之。允之。敎以具普萬尹蓍東申大益鄭忠周等。宜施曠蕩之典。幷放送。
정조 1년 · 강
命鄭肅良照律。權栻分揀放送。
정조 1년 · 목
國榮曰。朝講有命。而臺臣無入來者。何以爲之乎。予曰。朝講停。晝講爲之。兼行次對。
정조 1년 · 강
御興政堂。行晝講及次對。知經筵徐命善。特進官鄭尙淳。承旨李義翊。玉堂林蓍喆沈煥之。宗臣河恩君燒。武臣許冥。假注書金勉柱。兼春秋卜台鎭。史官林錫喆。
정조 1년 · 목
講春秋。○予曰。輔國推考。亦有前例乎。左議政金尙喆曰。品資雖高。若有罪。則請罷請推。似無不可矣。禮曹判書蔡濟恭曰。犯斫黃腸木。罪係一律。而罪人趙來鎭。屢次捧供。終不直招。非平問所可納招。事甚悶迫矣。尙喆曰。近來木政解弛。無人不犯。略施重繩。以懲後弊好矣。刑曹判書鄭尙淳曰。北道放未放。卽當回啓。而諸罪中所犯雖同。亦有輕重顯殊者。試以掘冢事言之。有暴屍者。有掘土者。則不可以同罰。至若逋欠之罪。亦有新舊所犯。而或放或仍。亦涉如何。姑費數日。更爲精抄擧行。似好。予曰。所奏是矣。濟恭曰。律文。掘冢與殺人同罪矣。近來更定律名。只施徒流。遇赦卽放。故其弊蓋甚。決不可輕放矣。又伏見 先朝受敎。私掘者限十年勿爲擧論。永爲定式矣。予曰。旣有 先朝受敎。尤不可輕放矣。
정조 1년 · 목
左議政金尙喆啓言。守禦使洪國榮狀啓。以今春巡點事稟旨矣。合操旣停。巡點之弊。無異行操。請姑停止。又啓言。慶尙右兵使趙圭鎭狀啓。以今春習操及營城將節制使巡點擧行事稟旨矣。昨年秋操。旣已設行。不宜疊貽軍民之弊。請幷停止。又啓言。忠淸兵使南益祥狀啓。以今春習操巡歷及各鎭營將巡點事稟旨矣。昨年旣行秋操。方春民弊可悶。請幷停止。又啓言。統制使李邦綏狀啓。以今春三南合操設行當否稟旨矣。昨秋水操。已爲設行。請姑停止。竝從之。
정조 1년 · 목
左議政金尙喆啓言。諸道守令。以法外加分。被罪相續。此後冒犯。眞是怙終。其中別還之弊。亦宜痛禁。請申飭。從之。
정조 1년 · 목
左議政金尙喆啓言。備無相乘。宜存先事之慮。堤堰儲水最爲急務。東作不遠。修築宜飭。請着意擧行。俾無摘奸時生事之意。分付。從之。
정조 1년 · 강
差下備堂鄭尙淳等。
정조 1년 · 목
左議政金尙喆啓言。刑曹判書鄭尙淳。漢城右尹趙㻐。還差備堂。仍察有司之任。兵曹判書洪樂性。行司直具允鈺。工曹判書洪樂純。請差下。從之。
정조 1년 · 강
陵 殿 宮 園享祀之需。命磨鍊除置。國舅家祭需。稟議變通。
정조 1년 · 목
左議政金尙喆啓言。昨年以後。 陵 殿 宮 園祭享及三國舅家祭需磨鍊。尙未擧行矣。令該廳參考舊例稟定。至於貢價上下。觀其舊遺在多寡。而加減之意。請分付。從之。仍敎曰。國家經費。宜先節損。計 宗廟山川 享祀之需。磨鍊除置。其餘公用。量入爲出。則豈可無變通商量之道乎。至於國舅家祭需。若其久遠者。則稟議變通似好矣。
정조 1년 · 강
重推大司憲李命植。掌令朴在源。正言鄭志儉成鼎鎭。
정조 1년 · 목
左議政金尙喆啓言。今日朝講。以兩司無一人進參。至有停止之命。雖未知多臺情病之如何。事體極爲未安。請幷從重推考。從之。
정조 1년 · 강
召見藥院副提調洪國榮。軍器提調張志恒于尊賢閣。
정조 1년 · 목
敎曰。副提調持加減心腎湯入侍。○予曰。捕廳事。果得端緖耶。志恒曰。連爲跟捕。而尙未究得矣。
정조 1년 · 강
命罪人李濟萬李章運幷放。
정조 1년 · 목
敎曰。如參禮罪人李濟萬之挪移。咸平罪人李章運之加分等。諸如此類之罪。雖是犯禁。與犯贓之減等徒年有異。該府依此知悉。一幷草記放送。
정조 1년 · 강
給咸興府燒戶恤典。
정조 1년 · 목
咸鏡監辭趙重晦。以咸興居金厚贊妻趙召史等燒死馳啓。敎以令本道恤典擧行。
정조 1년 · 강
御興政堂。行晝講。仍召見忠淸水使元厚鎭等。特進官李福源。同經筵沈履之。承旨鄭民始。玉堂林蓍喆沈煥之。宗臣凝善君爔。武臣金光宇。假注書金勉柱。兼春秋卜台鎭。史官林錫喆。
정조 1년 · 목
講春秋。○予謂咸興中軍李潤彬曰。中軍則職掌何事乎。潤彬曰。所掌不過軍卒事。而便同監司之褊禆矣。予曰。朔數幾何。潤彬曰。爲二十四朔矣。予曰。下去後。別無所事。努力軍政也。
정조 1년 · 강
召見藥院副提調洪國榮。左捕將張志恒于尊賢閣。
정조 1년 · 목
敎曰。副提調持加減心腎湯入侍。○予曰。罪人已捉囚云。果已盤問乎。志恒曰。屢次變辭。終不吐實矣。予曰。罪人情狀。極爲巧惡。明當親問。而今日內。更爲施威嚴問。期於得情也。予曰。予於宮人中官之輩。不能善待。未免有怨謗之患。至於僞造王言。傳播中外。此實前古所未有之變怪也。然而罪人尙未斯得。良可憤駭。國榮曰。女子與小人。爲難養也。任使之際。務盡包容之義。細事闊之。小罪寬之。幷施恩威。得其歡心。宜矣。予曰。所陳正合御下之道。予當體念矣。
정조 1년 · 강
命恩全君襸。前總戎使李柱國給牒。觀象監提調朴宗德權導幷敍用。
정조 1년 · 강
命明日親鞫爲之。宮城扈衛置之。
정조 1년 · 목
敎曰。聞捕將所奏。端緖幾得。欲吐不吐。今則不可付諸捕廳。初欲庭鞫。又聞其情節。果不尋常云。明日親鞫爲之。又敎曰。宮城扈衛置之。禁軍只三番侍衛。
정조 1년 · 강
以趙㻐鄭萬[晚:I-PERSON]淳爲同義禁。
정조 1년 · 목
敎曰。禁堂中呈辭者改差。其代口傳差出。
정조 1년 · 강
大司成金夏材陳疏乞遞。賜例批。
정조 1년 · 강
校理李在學上疏。請寢兩罪人放送之命。賜批。
정조 1년 · 목
疏略曰。島配罪人尹蓍東特放之命。有不勝憂慨者。噫負犯何如。關係何如也。定配罪人金若鍊。亦在特放中。若鍊之當初酌處。已是寬典。如是而何以使怪鬼輩。有所懲畏乎。請寢兩罪人放送之命焉。批以。所陳是矣。而予意亦有在。
정조 1년 · 강
右尹趙㻐陳疏自列。賜例批。
정조 1년 · 목
疏略曰。騃性昧事。狂言信心。竟速匪怒之敎。遂陷罔測之罪。區區自處之義。惟有杜門席稿。屛息省愆而已。將臣職名。先行刊汰。治臣前後罪犯。以昭法紀焉。
정조 1년 · 강
平安監司徐命膺陳疏乞遞。賜例批。
정조 1년 · 강
全羅監司李普行疏陳做錯之失。賜例批。
정조 1년 · 목
疏略曰。臣於去秋冬等褒貶。邱報謄本中。全州南平光陽三邑守令。以點下書出。故封庫一體擧行矣。考見政目。則全州一邑外。祗憑誤書之邸報。乃有此做錯。伏乞亟命重勘。
정조 1년 · 강
司直尹得養疏辭新資。賜批。
정조 1년 · 목
批以特陞意在。勿辭行公。
정조 1년 · 강
大司諫尹弘烈上疏自引。仍請趾海等移配。賜批。
정조 1년 · 목
疏略曰。荐犯違傲。倣祗切悚蹙。伏見重臣箚本。遞差之請。猶失太寬。而聖批靳允。惶悶抑塞。尤不知措躬之所。臣何敢以論責自居。而竊有愚衷。略此附陳。今年北路凶荒。遐土絕徼。王化未霑。歉歲民心易騷。而趾海述海翼雲等諸賊。謫在同道。必有乘時煽動之慮。姑先分配於他道海島。翼雲亦濟州移配。以絕其禍亂之源。批以所陳是矣。令該府。依特敎例。絕島地擧行。爾其勿辭。
정조 1년 · 목
國榮曰。今日親鞫殿座時。雲寶劍落點未下矣。予曰。罪人上闕事分付。
정조 1년 · 강
命雲寶劍。以頃日殿講時受點人。仍爲之。
정조 1년 · 강
命司直張志恒。右尹趙㻐。同義禁除授。
정조 1년 · 강
命兩司違牌人員幷改差。
정조 1년 · 목
敎曰。兩司諸臣違牌人員竝改差。政官卽爲牌招開政。
정조 1년 · 강
有政。吏曹判書李徽之。參判沈履之進。
정조 1년 · 목
以鄭晩淳爲大司憲。金尙集爲大司諫。李顯永爲司諫。尹弼秉爲掌令。李敬一金履鏞爲正言。李命植爲兵曹參判。尹得養爲知敦寧。
정조 1년 · 강
以鶴林君焴。爲都總管。口傳也。
정조 1년 · 강
御金商門外親鞫。領敦寧金陽澤。左議政金尙喆。右議政鄭存議。判義禁蔡濟恭。同義禁張志恒李在協趙㻐。承旨洪國榮。事變假注書李運彬。大司憲鄭晩淳。大司諫金尙集。司諫李顯永。掌令尹弼秉。問事郞廳李秉模李敬養林蓍喆金峙默李在學沈煥之李儒慶沈念祖。刑房都事洪彥燮沈綏之。文書色都事鄭來鼎李種徽。
정조 1년 · 목
具布褁翼善冠白袍布褁帶。乘輿出興泰門。詣御金商門外。予曰。大臣及判義禁進前。尙喆存謙濟恭進伏。敎曰。聞罪人端緖已出云。若不各別巖問。似必吞吐矣。內外作門。嚴禁雜人。帳外窺聽者。亦爲伺察。若有現捉者。當該大將當施軍律。以此分付。又敎曰。禁府堂上刑房都事。訊囚時各別擧行事分付。敎曰。方有時急下敎事。焉敢若此。兵判催促入侍。予曰。罪人自捕廳幾次捧招乎。志恒曰。三次嚴問。而終不直招矣。予曰。極爲凶獰。不可循例問之矣。敎曰。罪人李宗諤上之。予曰。書問目讀論也。予曰。罪人年幾何。志恒曰。三十八歲云矣。敎曰。僞造綸音。何等極罪。而向來諸罪人招辭。皆歸於汝。汝之根派。亦已洞知。嚴問之下。從實直告也。宗諤招辭。敎曰。汝若不直告所出處。則汝必自爲矣。宗諤請與李光珍面質。敎曰。汝之所爲。業已洞燭。不可諉之於光珍。直招也。宗諤終不直招。敎曰。罪人若不直招。則亟捧遲晩也。宗諤更招曰。李光珍李穆誣告渠。而渠實不知。敎曰。罪人終始吞吐。直爲具格嚴問。敎曰。罪人更爲盤問。若終不直招。勸杖加刑。敎曰。汝之文書中。多有內司文蹟。何也。宗諤更招曰。內司次知。爲渠八寸大父。故果有往來文蹟矣。又曰。內官李景耼之忠誠。世豈不知乎。國榮曰。只問汝之族屬。則景耼之忠。不忠可謂不當之說。汝何言之也。敎曰。此是疑端。連爲嚴問。宗諤更招曰。內官韓景勛。相親間也。昨年出示綸音曰。此綸音草本未頒者。登極後卽當布告云。予曰。世間豈有此等變怪耶。內侍中有如此之事。渠輩將以何顏見予乎。國榮曰。朝廷之上。旣有亂逆。則內官中。亦豈無忠逆之分乎。敎曰。韓景勛卽爲發捕。敎曰。景勛家所嘗往來者誰也。以此更問。宗諤更招曰。李先達許宣傳往來。而名則不知。此外楊州李鼎重之子及安櫟爲名人。亦往來。敎曰。韓景勛之出示綸音時。雖無景耼。必有相傳酬酢。從實直告也。宗諤招辭。○予入小次。命宣傳官具純入侍。具純進伏。予曰。李景耼方爲侍 陵官。汝與都事出往 陵所。招景耼出洞口外。都事先爲拿來。汝則從後搜探文書以來。具純承命退出。予出次。○敎曰。宗諤連爲勸杖。又敎曰。景耼似無不知之理。其間委折及景耼之所親者。若直告。則當停刑。以此更問。宗諤更招。罪人韓景勛拿囚單子入來。敎曰。宗諤姑爲停刑下幕。予顧謂大臣曰。韓景勛問目出之。問郞李秉模進前。書問目後。敎曰。景勛上之。讀諭問目後。敎曰。直爲具格嚴問。景勛招曰。不知宗諤。而假綸晉之說。亦不聞知。敎曰。羅卒畏㥘中官。而不爲嚴訊乎。各別申飭。罪人直爲加刑也。予顧謂大臣曰。罪人每以不知宗諤納招。使之面質何如。存謙曰。姑置面質。更加嚴問似好矣。予曰然矣。景勛一向發明。請與宗諤面質。敎曰。罪人李宗諤上之。使之面質敎曰。罪人面質時招辭。這這來奏也。景勛招曰。宗諤往來同僚家故。果識其面。敎曰。景耼之子朴鳳興亦上之。予顧謂大臣曰。此不爲以子證父乎。尙喆曰。似無此嫌矣。敎曰。出問目問之。鳳興招辭後。敎曰。姑爲下幕。景勛宗諤處連爲嚴問。予曰。若面質而不爲明白。則宗諤終難免矣。罪人處各各盤問。景勛如前納招。予曰。宗諤豈有不知之理乎。旣與渠相親。則渠之發明。其果成說。予曰。景勛多年近侍。習知上下動靜及內外政令。故心不直招矣。濟恭曰。假綸音中。有諒闇等說。此出於再昨年云。然則宗諤。以識字之漢。何不驚問於景勛乎。以此更爲發問於宗諤好矣。予曰。此是應問之端。罪人等使之各坐。更爲嚴問。宗諤招曰。綸音中諒闇二字。其時空間不書矣。予曰。此不成說。罪人之餙辭。非但痛惡。疑端層生。連爲加刑嚴問。景勛則捧招後。姑爲下幕。予曰。罪人招辭。頗多語屈。必有欲吐未吐者矣。尙喆曰。觀其容貌氣色。必有裏面委折矣。敎曰。連爲嚴問也。宗諤更招曰。韓景勛預知此事。而其四寸李景耼。果爲周章矣。景耼與渠爲祖孫間。而情誼不泛。故有所不忍。初不直告。罪人李景耼囚單子入啓。敎曰上之。宗諤㚲爲下幕。予命問郞李秉模。問目讀諭。景耼招曰。此必有誣告者。一番面質。若有相左。則當遲晩。予曰。判義禁申飭羅卒。直捧遲晩。予顧謂大臣曰。景耼素舊凶逆之心。向在幸巳壬午之間。渠敢援比於古之亂代。以爲此等之世。豈可立朝仕宦。 先大王每敎曰。景耼卽是內官中司馬懿。年來洞燭其無君之心。常欲處分而未果矣。渠雖非今番之事。豈可容貸於覆載之間。尙喆存謙曰。臣等不知景耼之凶悖至此。及承聖敎。不覺心戰骨靑矣。國榮曰。此漢負此罪犯。尙今假息。天道昭昭。渠焉敢終免王章乎。予曰。辛壬間旣是難逭之罪。又作此萬古所無之擧。渠何以生乎。直爲加刑。而分付羅卒遞杖。亟捧遲晩。景耼屢招不服。存謙曰。罪人忍杖不服。少無難色。可謂凶獰矣。予曰。訊杖幾度乎。濟恭曰。二十三度矣。敎曰。李宗諤上之。使之面質也。宗諤顧景耼曰。汝豈不委書送人謄送綸音乎。景耼曰。可謂妖惡。敎曰。景耼語屈。宗諤別無可問。姑爲下幕。國榮曰。景耼素以凶猾之種。多年近侍。侮視君上。此是內官中權奸。其所負犯。可謂萬戳猶輕。予曰然矣。仍命直捧大逆遲晩。景耼更招曰。事君無狀。以至於此矣。○予入小次。敎曰。罪人終不遲晩。又不直招。極爲凶獰矣。國榮曰。景耼姑爲緩刑。徐究其端緖好矣。予曰。景耼加刑幾度乎。注書知入。運彬奏曰。加刑準次云矣。予出次。○敎曰。景耼姑爲下幕。韓景勛更上之。志恒曰。僞造御製詩罪人。自本廳捕來矣。予曰。移送于該府。敎曰。罪人景勛上之。予曰。勸杖。國榮曰。姑勿加刑。更爲盤問好矣。予曰。景耼之所親人及渠家之往來宣傳官誰也。問之。景耼招曰。宣傳官卽尹相赫。而景耼家所親者。又是許根云。敎曰。尹相赫誰也。問于侍衛行首。宣傳官具明謙曰。時任武兼。而方入侍衛矣。予曰。許根誰也。藥房提調徐命善曰。此是泰淵之妻姪云矣。予曰。發捕也。命尹相赫入侍。使兵判問之曰。汝與景勛果相親。而景耼家往來人。文武間誰也。咫尺帳殿。從容下詢。無隱直告。相赫曰。曾於射場往來時。路經景耼家前故。果有數三面分。而景耼家往來人。許根外不知矣。蓍喆儒慶曰。尹相赫旣出罪人之招。依例拿問可也。而乃使之入侍前席。大損國體。請出付鞫庭。依例擧行宜矣。予曰。所奏得體。使該府擧行。罪人尹相赫上之。敎曰。景耼家所親者。似非許根一人。汝若直告。特放矣。招曰。渠洞有申大權者。往來內官家矣。予曰。別無可問。尹相赫特爲放送。景勛處依前問目更問。敎曰。景勛姑下。崔命鳳上之。予敎曰。御製詩僞造根派。接於何處乎。志恒曰。接於筆工家。而亦出於宗諤之招辭。故次次發捕矣。○予入小次。命問郞李秉模入侍。秉模進伏。予曰。景耼之所親人及綸音御製詩所出處。一一直告。則當白放之意。問於命鳳以奏。又命左副承旨入侍。民始進伏。予曰。國家於渠輩無恩怨。而今有如此事。極可怪也。民始曰。近侍中有此變怪。不勝痛矣。予出次。○敎曰。夜將深矣。分付各營敎鍊官侍衛軍兵。使之遞食。罪人崔命鳳招辭。罪人許根拿囚單子入啓。敎曰。許根外諸罪人皆下府。許根上之。罪人許根問目後。敎曰。汝雖武弁。出入於宦侍家。已極怪駭。而景耼之所親者。汝無不知之理。若不直告。則當加刑矣。招辭後。敎曰。罪人招辭極爲奸詐。明當加刑更問。姑爲下府。予命判義禁進前。敎曰。本府時囚抄啓後放送草記。當自內踏下矣。予乘輿還內。
정조 1년 · 강
命侍衛禁軍及狹輦軍饋。
정조 1년 · 목
敎曰。日寒如此。分付三軍門龍虎營。依頃日例。侍衛禁軍及挾輦軍饋。又敎曰。侍衛軍兵毛具。
정조 1년 · 목
敎曰。何如是遲滯耶。速速擧行。刑房都事禁推。
정조 1년 · 목
敎曰。禁府時囚中。已捧供未議處者。己就囚未捧供者。竝保放。已議處未照律者。其令卽爲照律。啓聞後放送。
정조 1년 · 강
汰武兼尹相赫。
정조 1년 · 목
兵曹判書洪樂性啓言。武兼尹相赫。旣是朝官。則與官䜿相親往來。事極駭愕。請爲先汰去。從之。
정조 1년 · 강
命親鞫姑罷。明日爲之。
정조 1년 · 강
副修撰朴天衡上疏陳勉。尾附懲討。賜批。
정조 1년 · 목
疏略曰。毋以講學之已明而或懈。無以治法之粗擧而或忽。反之身心事爲之間。必思其害治者何事。治效之未成者何事。以堯舜三代爲期。噫懲討之乏不嚴。由於義理之不明。義理不明。則人心不定。而國不可以爲矣。尙魯之凶逆。諸姪之散配。可見其嚴討之義。而今聞其孫。乃敢出沒京洛。渠安敢以劇賊餘孼。肆然來往於城闉之間乎。臣謂其孫亦施竄配之典也。且聞其姻親諸家。初旣離婚。追律還收之後。便卽依舊率致。至以吾家慶等語。發於公坐。隄防之崩壞。莫此爲甚。惟彼朴宗集事。實萬萬駭痛。記注之任。其職則史也。乃敢惟意刪去。使凶賊不道之說。必欲掩翳而不著。以爲陰護逆黨。漫漶義理之計。乃以年少官卑。置而不論。尙逭屛裔之典乎。至於洪良浩趙宗鉉。皆以凶逆腹心瓜牙。爲世指目者也。偃處京第。爵秩自如。臣爲之慨然也。伏願嚴降處分。批以上款所勉。當留念。尙賊卽予之讎。其孫雖免應坐。焉可使之出沒於京輦乎。依施。吾家慶云云。未知誰某。何不擧名。此必無知妄作。朴宗集事依施。洪良浩趙宗鉉。何足深誅。爾其勿辭察職。
정조 1년 · 목
予曰。鞫事蔓延。今日亦難收殺矣。國榮曰。雖是不得已之事。而鞫獄之尙不了當。殊甚可悶。訊囚之時。斷獄之際。常存哀矜之心。無忽欽恤之意。予曰。卿之以此勉戒。非止一再。可服膺乎。
정조 1년 · 강
御金商門外親鞫。領敦寧金陽澤。左議政金尙喆。右議政鄭存謙。判義禁蔡濟恭。同義禁張志恒李在協趙㻐。承旨洪國榮。事變假注書李運彬。大司憲鄭晩淳。大司諫金尙集。司諫李顯永。掌令尹弼秉。問事郞廳李秉模李敬養林蓍喆金峙默李在學沈煥之李儒慶沈念祖。刑房都事金東鎭李始喆。文書色都事洪啓學洪彥燮。
정조 1년 · 목
敎曰。罪人景耼上之。顧謂大臣曰。罪人處別無問目之更爲書問者乎。尙喆曰。依前問目。直以假綸音所出處問之好矣。予曰然矣。予曰。促捧遲晩可也。更招後。予曰。端緖旣已綻露。渠雖喙長三尺。焉敢粧撰乎。加刑嚴問。終不直招。予曰。更使李宗諤面質可乎。尙喆曰。宗諤不敢明證。而景耼撑死隱諱。不必更質矣。予曰然矣。渠姪坤培往見時。有綸音酬酌乎。以此更問之。更招坤培來見。果有綸音當爲頒布之說。予曰。分付問郞。罪人招辭。仔細錄之。又敎于左相曰。宗諤處更爲盤問。則根抵益當綻露矣。尙喆曰然矣。敎曰。景耼姑下。宗諤上之。林蓍喆奏曰。獄體至重。罪人捧招書出後。每每讀諭。毋使相左好矣。予曰。玉堂所奏是矣。隨卽翻諭可也。如是爲之。則文案亦可詳備無漏矣。予曰。以景耼書札中說話質問。而加刑問之。宗諤更招後。敎曰。罪人訊杖幾度乎。濟恭曰。十一度矣。敎曰。姑爲停刑下幕。景耼更上之。敎曰。加刑嚴問。敎曰。捕廳從事官入侍。予曰。罪人捧供。何以爲之乎。對曰。連爲待令於作門。未能詳知。予曰。出去知入。從事官還入奏曰。內司書員捉致盤問。而終不直招云矣。予入小次。敎曰。景耼連爲嚴刑。又敎曰。渠雖凶宦。豈敢如是乎。渠之罪惡。旣已彰露無餘。從速遲晩之意。捧結案以奏。予曰。捕將入侍。志恒持本廳罪人招供進伏。予曰。諸供中有疑端者乎。志恒曰。別無疑端。而景耼之傔人招供。有數人干連者矣。命志恒退出。予曰。景耼卽正法者。畢竟捧遲晩後乃已。救療次姑爲下幕。罪人宗諤及禮男上之。宗諤加刑更招後。與禮男面質後。敎曰。罪人李光珍上之。與宗諤面質。予曰。宗諤訊杖幾度乎。尙喆曰。尙未準欠矣。敎曰。連爲加刑。滿一次後下幕。景耼更上之。敎曰。景耼直捧遲晩也。尙喆曰。似有徑斃之慮矣國榮曰。渠之凶心。必欲杖斃矣。予曰。金履準出於宗諤之招。此果何如人耶。命善曰。時任公州營將矣。予曰。所謂李郞廳者。又出於捕廳罪人之招。問于景耼處。幷與金履準發捕可也。予曰。景耼姑爲下幕。罪人景勛及宗諤更上之。相與面質。濟恭曰。罪人李仁慶。俄已發捕。而不知住着處云。分付捕廳。密捕似好矣。予曰。分付也予曰。罪人景勛下幕。申大權亦爲發捕。少頃還內。
정조 1년 · 목
敎曰。公州營將金履準改差。其代卽爲口傳差出。當日辭朝。
정조 1년 · 강
命明日殿座。侍衛宣傳官外。以入直擧行。
정조 1년 · 목
敎曰。侍衛將士之連日勞苦可悶。明日殿座。堂下侍衛宣傳官外。只以入直擧行。禁軍入番外。只以一番擧行。
정조 1년 · 강
秋曹。以尙魯孫鍾烈。泗川縣定配所押送啓。
정조 1년 · 강
召見藥院副提調洪國榮于尊賢閣。
정조 1년 · 목
予曰。軍兵之勞苦。實爲可悶。故今日將欲收殺矣。國榮曰。今日之內。端緖未盡究者。推鞫爲之。亦似不妨矣。予曰然矣。
정조 1년 · 강
以尹塾爲副校理。
정조 1년 · 목
敎曰。嗚呼。陳之於 先大王者。卽臣子之分義。而陳之於予者。非但不忍言不敢道。又非但不忍提不敢說。爲予之逆。爲 先大王之逆。爲 景慕宮之逆也。欲復詳諭。五內分崩。哽咽而不能長語矣。今日見尹塾副擬特爲點下者。卽是 先大王御製祭文於韓光肇。而予之嚴訊於韓光肇[綮:I-PERSON]之意也。亦是予上章於 先朝。而 先大王傳敎。又以後或敢提者爲逆爲敎之意也。斯豈非明義理正是非之一大關棙乎。銓曹旣已檢擬。可見朝廷之心。如予之心。何可久況於郞僚。在外玉堂許遞。兵曹佐郞尹塾。副校理除授。
정조 1년 · 강
命贈故執義朴致隆。故縣監林德躋職。
정조 1년 · 강
御金商門外親鞫。領敦寧金陽澤。左議政金尙喆。右議政鄭存謙。判義禁蔡濟恭。同義禁張志恒李在協李命植。承旨洪國榮。事變假注書李運彬。大司憲鄭晩淳。大司諫金尙集。司諫李顯永。掌令尹弼秉。問事郞聽李秉模李敬養林蓍喆金峙默李在學沈煥之李儒慶沈念祖。刑房都事金東鎭李始喆。文書色都事洪啓學洪彥燮。
정조 1년 · 목
具布褁翼善冠白袍布褁帶。乘輿出興泰門。詣金商門外。敎曰。罪人李仁慶上之。書問目讀諭取招。仁慶招辭。予入小次。敎曰。副提調持吉更茶入侍。進御出次。敎曰。罪人當與景耼面質。勿爲相左。一一直招之意。更問之。敎曰。李仁慶下幕。敎曰。禮南上闕。景耼更上之。敎曰。刑房都事誰也。㻐曰。金東鎭也。誰之族乎。㻐曰。金華鎭之四寸也。敎曰。景耼方爲侍 陵官。渠敢吟咏。其亦濫矣。觀其所作。似能識字矣。敎曰。申大權上之。書問目讀諭後。予曰。罪人曾經何官乎。兵判洪樂性曰。曾經武兼矣。予曰。誰之子乎。問于侍衛宣傳官以奏。樂性曰。申泰河之孫云矣。予曰。罪人沈纘祖。誰之至親乎。樂性曰。沈義希之姪也。敎曰。申大權下幕。宗諤更上之。更與景耼面質。若不明白。則渠歸自犯之科。以此更問之。罪人招辭。詳記於鞫案也。敎曰。景耼上之。與宗諤更質。景耼招辭。敎曰。景耼畢竟捧遲晩而後已。姑爲下幕。分付救療官。着實看護也。罪人沈纘祖囚單入啓。敎曰。直爲上之。敎曰。沈纘祖別無可問之端。放送好矣。禁堂之意何如。志恒曰。略有言端之可問者矣。予曰。以今招辭觀之。別無可問者。然此後又若緊入於罪人之招。則當不免矣。諭以此意。特爲放送。敎曰。申大權外諸罪人皆下府。許根捧招後。亦爲下府。敎曰。申大權上之。予謂大臣曰。此亦別無可問者矣。尙喆曰。出入於宦侍家。則亦豈全然無罪乎。予曰。姑爲放送。仍乘輿還內。
정조 1년 · 강
命親鞫姑罷。三明日爲之。
정조 1년 · 강
遞承旨李秉鼎。以趙㻐代之。
정조 1년 · 목
敎曰。右副承旨李秉鼎許遞。殿座承旨不可不備。右尹趙㻐除授。
정조 1년 · 강
以李命植爲同義禁。口傳也。
정조 1년 · 목
予曰。故執義朴致隆。前已敍用乎。國榮曰。未能詳知矣。予曰。敍用與否知入。國榮還奏曰。已敍用矣。予曰。朝者備忘何如。國榮曰。明義理正是非之敎誠好矣。予曰。朴致隆林德躋贈職之命。可見予意之所在矣。國榮曰。此亦出於明義理正是非之聖意。在廷之臣。孰不欽歎乎。
정조 1년 · 강
命差倭賻儀物種。參酌捧入。
정조 1년 · 목
禮曹啓言。弔慰差倭齎來儀物種。看品別單書入。而東萊府使柳戇牒報以爲。卓漆色傷處。圓盆小窳。責諭論差倭。則倭言此非館中可改。大坂城往來。將費累月。進上遲滞惶悶爲答。在前多有參酌之例。邊臣旣有論報。捧入之意。請分付。允之。
정조 1년 · 강
詣 孝明殿。行朔 奠。
정조 1년 · 강
詣 孝明殿。行朝 上食。
정조 1년 · 강
景慕宮　璿源殿　徽寧殿　延福殿展謁。命以初六日擧行。
정조 1년 · 목
禮曹。以 景慕宮展拜擇日啓稟。敎以旬前擇入。璿源殿展拜日。同爲磨鍊。又以 徽寧殿　延福殿展謁擇日啓稟。敎以旬前擇入。又以初六日初八日俱吉啓稟。敎以初六日擧行。
정조 1년 · 목
國榮曰。今日卽我殿下元年之元月元日也。學問之際。益懋緝熙之工。施措之間。益盡振勵之政。上而祈永天命。下而致誠小民。以基億萬年無疆之休。予曰。今日之陳此勉戒。良用嘉尙。可不體念乎。予曰。韓金兩人。罪犯雖不輕。而譴罰已施於付處。義理將明於册子。則宜有參酌之道。而且以 先朝舊臣。年皆襄老。心有所不忍者。欲爲放釋矣。國榮曰。聖敎實出於寬大之意。而弟在廷之臣。豈無爭孰之擧乎。予曰。在下者雖或爭執。而予意則必欲放之矣。
정조 1년 · 강
命韓翼謩金相福幷放送。
정조 1년 · 목
敎曰。纂輯册子將揭。義理可以明矣。況歲聿已更者乎。韓翼謩金相福幷放送。
정조 1년 · 강
給靈巖等邑渰囕人恤典。
정조 1년 · 목
全羅監司李善行。以靈巖居良人洪厚軍等渰死。忠淸監司徐有隣。以永同愼岳只等渰死。慶尙左水使柳鎭恒。以長鬐居柳奉牙等渰死。咸鏡監司趙重晦。以咸興居李武致妻崔召史等虎囕死馳啓。幷敎以令本道恤典擧行。
정조 1년 · 목
敎曰。副提調持加減心腎湯入侍。○予曰。朴致隆林德躋。皆以堂上贈職耶。國榮曰。林德躋曾於 先朝。已贈承旨。今番則當以嘉善贈職。朴致隆則當贈堂上職矣。予曰。捕將入侍。張志恒進前。予曰。獄情之端緖。尙未究得。更送捕校。各別譏捕也。
정조 1년 · 강
緘推咸鏡監司趙重晦。
정조 1년 · 목
敎曰。咸鏡道放未放啓本中。逆賊趾海述海翼雲等。俱不去姓。至於尙魯。又從以俱官。大是矇然。咸鏡監司趙重晦緘辭。從重推考。
정조 1년 · 강
命諸道放未放啓本。俾勿遲滯。
정조 1년 · 목
敎曰。諸道放未放啓本。待其齊會。欲回啓。故以致經歲矣。今則旣皆稟處。令該曹卽爲發關。俾勿遲滯。
정조 1년 · 강
知事具善復疏陳病狀。乞解御將。賜例批。
정조 1년 · 강
判下秋曹放未放回啓。
정조 1년 · 목
該曹啓言。朴守勳崔敬龍仍配。劉德三參酌。金仁昌仍配。河福得朴景元黃守文金燁放。其餘罪人幷以疏釋之意。請分付道臣。允之。敎以金仁昌雖未知獄情之如何。而該道臣旣置稟秩。則似有所見而然。詳考文案。更又草記稟處。金燁不過遐陬窮儒。希覬賞典之致。不足深責。辛聖大罪係科場。編配屬耳。勿論。回啓外金鎭國鄭光淳僧呂策金光澤崔福潤等罪犯俱不甚重。且當霈澤。幷放送。金龍彩。與慶尙道回啓中李永國等。同一罪犯。則該曹回啓之時。一放一仍。有何所見。事涉不察。亦爲放送。金光西奴歸才金之兊等。與他道千世翊輩同罪。一體減等。又啓言。未放秩中金奉協等。不可異同。放送。朴重大等分揀敎送。沈淶李基祖等。亦以疏釋之意。請分付。允之。敎以金奉協柳範崔重贊方聖裕等。當此嚴科場之時。不可乍配旋宥。幷勿論。其外咸舜恭。與羅將之手犯有間。金宗運。旣於也道之路德壽。該曹請置放秩。則假稱之罪。初無異同。亦爲放送。全致慶雖曰令前。身爲內司官吏。侵虐五邑之罪。亦不可屬之大霈而遽然放釋。以啓僥倖之習。姑爲減等。又啓言。仍秩中張後齡等放送。允之。敎以千世翊韓愼康等。雖當大霈。俱以內需司推刷官吏。侵漁良民之狀。萬萬駭然。其在懲後之道。不可以事在令前。而有所寬假。減等。李綎罪犯不至甚重。放送。甘來顯。湖南之黃守文。纔於昨秋發配。所犯又非此漢之比。而該曹回啓。旣請放送。則來顯編配七年。罪又差輕。而反在勿論之科。事甚不均。亦爲放送。該堂亦難免不能照檢之失。推考。又啓言。請罪人金泗澄等置之疏釋。李興等分揀放送。允之。敎以李齊[濟:I-PERSON]億與他道李永國等無甚間隔。未詳本罪之如何。更爲草記稟處。
정조 1년 · 강
命尹起華及奴金伊加刑取服。
정조 1년 · 목
刑曹。以起華加刑啓。敎以更加嚴刑取服。又以奴金伊加刑啓。敎以除尋常各別嚴刑。期於取服。
정조 1년 · 강
遣承旨。詣 景慕宮永　祐園奉審。
정조 1년 · 목
予曰。今日卽 景慕宮誕辰也。追慕之懷。實難自抑。國榮曰。區區下情。不知所達矣。予曰。欲爲親行酌獻之禮。粗伸追慕之忱。而動駕之頻數。亦甚可悶。不得遂意。尤極悵缺矣。
정조 1년 · 목
予曰。殿內亦爲奉審乎。國榮曰。奉審矣。予曰。當此解涷之時。殿宇無雪水滲漏處乎。國榮曰。無頉矣。
정조 1년 · 목
敎曰。副提調持湯劑入侍。
정조 1년 · 목
刑曹啓言。取考李濟億被配時御史査啓。則李永國與李濟億。俱因擊鼓鳴冤。永國則不過山訟。齊億則民人世傳之畓。欲爲勒奪。起訟見屈。謂之賜牌。銜印坪巖刻等說。誣罔天聽。請仍配。允之。又啓言。詳考獄案。則金仁昌與其隣人南海天爭鬨。未過數時。致命成獄。審理時。因道臣狀聞。以無看證。減死定配。而相詰不移時致命。不無疑晦之端。請仍配。允之。
정조 1년 · 목
予曰。今日鞫事之究得端緖。亦未可必。此雖不得已之事。尙未了當。太覺支離。甚可悶矣。國榮曰。今日若得根柢則幸矣。而雖或未得。姑爲收殺似宜矣。予曰。予意亦如此矣。
정조 1년 · 강
御金商門外親鞫。領敦寧金陽澤。左議政金尙喆。右議政鄭存謙。判義禁蔡濟恭。同義禁張志恒李在協李命植。承旨洪國榮。事變假注書李運彬。大司憲鄭晩淳。大司諫金尙集。司諫李顯永。持平徐郁修[脩:I-PERSON]。問事郞廳李秉模李敬養林蓍喆金峙默李在學沈煥之李儒慶沈念祖。刑房都事金東鎭李始喆。文書色都事洪啓學洪彥燮。
정조 1년 · 목
具布褁翼善冠白袍布褁帶。乘輿詣金商門外。尙喆曰。罪人景耼徑斃。不得正法。極爲痛惋矣。予曰然矣。敎曰。尙賊卽萬古所無之逆。而向者追律還寢之命。出於天下平之意也。旣不施追律。則未施之前。在法元無應坐之律矣。且君父之讎。雖曰一也。夫婦之際。人之大倫。其在朝廷敦風厚俗之道。亦不當以無於法之法。遽爾責之。況有向者筵中說話者乎。本事若此。則別無可嫌之端。兵曹判書洪樂性卽爲牌招侍衛。予顧謂大臣曰。傳敎之意何如。尙喆曰。尙賊若施追律。則法當離異。而追後更爲率來。此則向日筵中。已有酬酢。亦有可說者矣。敎曰。宗諤上之。使之面質也。罪人招辭中所謂閔長番云者。卽中官者根也。其在獄體。亦當發捕矣。尙喆曰。獄體貴在明覈。聖敎誠然矣。予曰。兩罪人面質招辭。問郞連卽來奏也。予曰。觀此兩奏。宗諤似語屈矣。尙喆曰。宗諤屢次加刑。若徑斃。則究覈之階斷矣。予曰。坤培姑先下之。宗諤更加一次盤問也。予入小次。命承旨入侍。鄭民始進伏。予曰。掌令尹弼秉疏持入。讀奏訖。予出次。命大臣進前。予曰。臺疏見之乎。疏中所論北伯事何如。尙喆曰。北伯性本鈍滯。卽是牙妄之過矣。予曰。北伯旣被臺論。則凡百公務。引義廢却乎。尙喆曰。必有一番申飭然後。可以行公矣。予曰。玉堂緘問事體何如。此亦有前例乎。尙喆曰。無前例矣。 先朝曾有下詢事。而臣於其時。有所仰達者。儒臣與他有異。其在禮使之道。似不可緘問矣。予曰。予意亦然。豈可創出無前之例乎。罪人宗諤更招後。予曰。觀其招辭。詐惡益甚矣。宗諤之招旣如是。則韓景勛無甚關緊矣。濟恭曰。宗諤又以爲。假綸音初不謄給於李光珍云。此則欲斷其階梯脈絡之意也。予曰。今其所供。專欲爲翻亂獄情也。其供勿書於文案。此意亦諭於罪人也。敎曰。宗諤姑下之。李光珍加刑嚴問。予曰。獄情蔓延。諸罪人推捕之際。捕校輩急於尋根。或有誤捉無章之慮矣。其間或有橫罹冤柱之事。則豈不矜悶乎。尙喆曰然矣。至於景耼。則以諸罪人招辭觀之。則知情之律。烏可免乎。且本來負犯。則畢竟杖斃。於渠猶爲幸矣。敎曰。金纘行上之。命書問目讀諭。予曰。別無可問者矣。僉曰然矣。予曰。旣出於罪人之招。則當初發捕。只爲渠卞玉石之意也。方欲特放。判義禁之意何如。濟恭曰。此不過以出入宦侍家之故。初雖發捕。而似無可問者矣。予曰。諸臣之意何如。僉曰。誠如聖敎矣。予曰。分付放送之。敎曰。兵判進前。洪樂性進伏。予曰。 陵行不遠。道路何以磨鍊。而使人先爲看審乎。樂性曰。已送本曹將校矣。予曰。經宿於 陵所。則設帳虎網等事。自多民弊。此甚可悶。坡州高陽間。若爲宿所。則事甚便好。卿須馳往看審以來。尙喆曰。若歷拜 弘陵。則其間程道。亦爲看審好矣。予曰。一日內似難往還乎。樂性曰。當爲二日矣。敎曰。更問次。光珍姑爲下幕。閔孝根上之。捧招後。敎曰。面質次坤培上之。敎曰。諸罪人多有可問者。一番監問後。次次下幕。宗謇上之宗謇原情不服。敎曰。加刑嚴問。宗謇更招。予曰。屢日訊獄。旣不得端緖。侍衛之勞苦。亦不可不念。欲以庭鞫爲之。諸臣之意何。如國榮曰。誠爲至當矣。濟恭曰。承旨所奏誠然矣。予曰。何以則可得端緖耶。尙喆曰。景耼旣已杖斃。今無指的究問處。誠河悶也。存謙曰。臣等自下嚴覈。可稟者則稟之。庭鞫好矣。敎曰。大臣先詣庭鞫所可也。予乘輿還內。
정조 1년 · 강
遣兵判。詣 永陵奉審。
정조 1년 · 목
敎曰。兵判　永陵奉審之行。除辭朝仍佩往來。
정조 1년 · 강
命罪人李仁慶放。
정조 1년 · 목
敎曰。罪人中李仁慶。亦無可問之端。放送。
정조 1년 · 강
命親鞫停。庭鞫爲之。
정조 1년 · 목
敎曰。侍衛將士之連日勞苦。甚可悶也。親鞫停。庭鞫爲之。處所。內兵曹爲之。
정조 1년 · 강
兵曹判書洪樂性陳疏自列。賜批。
정조 1년 · 목
疏略曰。噫。尙賊殆振古所無之逆。則臣雖至愚。亦豈不知逆順之分哉。臣之子婦。尙賊之女也。初果聞官而離婚矣。追律還收之後。不得已還爲率置。別處一室。俾不行家人之禮矣。堂疏峻發。益覺臣處置乖當。自陷大戮。短章自列。乞降威罰。批以率置之不聞官。以其有筵中酬酌而然。卿其勿辭。入來侍衛。
정조 1년 · 강
命罪人閔孝恒放逐鄕里。
정조 1년 · 목
敎曰。罪人閔孝恒。身爲中官。與景耼坤培酬酌之狀。雖極無狀。觀其招辭。所與酬酢者。卽不過泛傳捧講一事而已。與景耼凶宦。旣非族類。亦無參涉之事。特爲放送。仍逐鄕里。
정조 1년 · 강
設庭鞫于內兵曹。領敦寧金陽澤。左議政金尙喆。右議政鄭存謙。判義禁蔡濟恭。同義禁張志恒李在協李命植
정조 1년 · 강
命罪人韓景勛定配。許根等放。
정조 1년 · 목
敎曰。罪人韓景勛。再昨冬綸音書給之說。出於宗諤之供。不但有違端。伊後宗諤旣以謂。渠爲景耼所卵育。故不忍直言。諉之景勛云。則景勛不可謂元犯。亦不可謂知情。而渠以宦侍。不能謹愼。所謂尹先達許宣傳輩。出入於景耼家者。與之交結。其在杜後弊嚴宮闈之道。不可白放定配。罪人許根。以泰淵之妻姪。出入於逆宦景耼之家。行跡陰秘。持身鄙悖。平問之下。雖無綢繆於本事之跡。亦不可遽然白脫。刑問一次後。放歸田里。金履準渠雖武弁。羞惡之心。人皆有之。則往來於逆宦景耼之家。已極無狀。而書札之潛通。饋遺之以時。旣已綻露於文書中。渠亦不敢發明。究厥罪狀。萬萬駭悖。景耼等諸宦。雖以相親納供。而渠之營將。在於昨秋之前。則假綸音造出之時。似不同謀。以朝官交結官侍之罪。難逭常刑。刑推一次後。放歸田里。又敎曰。罪人金履準許根。刑推用法杖事。傳于鞫廳。又敎曰。罪人李曾祜。鄕人之以科規出於朝報與否問之。則曾祜之答以無是。元非理外之事。況曾祜初招。旣請面質。渠之無所犯。亦可知之。至於新綸音頒布與否之問。坤培旣以果無所言更招。則曾祜別無可問之端。曾祜亦具心腸。豈有預聞於僞造綸音之理。推以事理。觀諸文案。白脫則無疑。特爲放送。
정조 1년 · 강
命庭鞫姑罷。待明朝爲之。
정조 1년 · 강
召見承旨鄭民始于尊賢閣。
정조 1년 · 목
予曰。昨日判付中罪人上闕者幾人。而今方訊問者何人耶。捧招之際。亦有端緖之可疑者乎。注書往問于委官知入。金勉柱還奏曰。判付中諸罪人。已爲上闕。方訊宗諤。而如前不服云矣。敎曰。宗諤捧招後。坤培上之。發問目捧招。而昨日所供聞之。以不知本事之李曾祜誣告。又以綸音等說誣招。究厥指意。掩覆景耼之狀。明若觀火。以此推之。昨日宗諤面質時不屈。特不過爲渠叔之地。抵死牢諱之意也。渠旣於景耼爲至親。景耼造出之事。決無不知。亦於宗諤爲近族。則宗諤謄來之所。宜無不聞。更以此意盤問。如不直告。訊問宗謇。昨日所供。顯有吞吐之意。假綸音得來之處。得聞之月日。亦爲盤問。期於取服事。傳于委官。敎曰。此傳敎。注書出傳于委官。罪人招供。仍爲持入。勉柱持招供以入。敎曰。宗謇坤培推問後。所謂柳哥。拿來後分付捕廳。卽爲移義禁府。仍卽嚴問取招。敎曰。問事朗廳入侍。李秉模進伏。敎曰。坤培上之。更招後加刑一次也。敎曰。問郞一人入侍。李在學進伏。予曰。罪人坤培。昨日庭鞫時。不爲加刑乎。在學曰然矣。今日因傳敎。加刑十五度矣。敎曰。右捕將入侍。李敬懋進伏。予曰。諸罪人捧招。果得端緖乎。敬懋曰。多般嚴問。別無端緖矣。敎曰。坤培等更招後。罪人權哥卽爲捧招以奏事。注書傳于委官。○敎曰。御史狀啓。出付備局。請監事草記以啓事分付。予曰。康熙庚寅己亥日記及順治丁亥秘密日記持入。敎曰。上注書李競淵。持所修日記入侍。予覽日記。敎曰。日記大體善爲。而至於講筵文義。㔫爲詳備。綴文亦多可觀矣。予曰。分付弘文館。遲川集藥泉集疏箚卷考入。予親閱藥泉集。敎曰。南九萬疏箚。可謂文券矣。予曰。甲戌論議。在於疏箚中乎。民始曰。此非疏箚。乃獻議也。似在於議啓中矣。命讀奏內下日記。民始讀奏臘月二十一日日記。
정조 1년 · 강
持平金鍾厚上疏乞遞。賜批。
정조 1년 · 목
批以遐心不回。辭疏又至。自愧誠淺。凶逆輩出。世道寒心。顧予寡昧。未嘗不中宵發歎。寢食靡寧。爾以讀書之士。豈無憂慨之心乎。每見爾弟。眷眷語及於爾之出處。而爾何邁邁若是。該房相避。何必爲嫌。爾其體予慇懃之意。從速登途。是所望也。仍命遣史官傳諭。
정조 1년 · 강
掌令尹弼秉疏諭朴天衡趙重晦。賜批。
정조 1년 · 목
疏略曰。臣於目下事。不容泯默。敢此陳之。逆家連姻。許其離婚。嚴斥絕峻放限之意也。追律還收。雖因平法之盛意。而看作倖會。自以爲吾家之慶者。此豈尋常妄發之比哉。儒臣之疏。引而不發。固未知其誰某。告君之辭。終欠明白。儒臣朴天衡從重緘推。指名摘發。施以竄配之典。又伏見傳敎下者。咸鏡監司趙重晦啓本。逆賊趾海述海翼雲等。不去其姓。劇賊尙魯。俱書職姓。其所關係。不輕而重。咸鏡監司趙重晦。施以罷職之典。批以儒臣緘問。古無其例。北伯事。不過文字間疏漏。臨賑往遞。其於此民何哉。
정조 1년 · 강
御興政堂。行晝講。仍召見平安都事尹行修。咸鏡都事李頤祥。特進官李重祜。知經筵黃景源。承旨李鎭衡。玉堂林蓍喆閔養燮。宗臣安昌君燝。武臣李彥忠。假注書金勉柱。兼春秋卜台鎭。史官林鍚喆。
정조 1년 · 목
講春秋。○予曰。今番則銓曹另擇掌試之任云。當之者。似必恢張公道。不負差遣之意。而今當元年。雖貢擧一事。予亦關念。古人云。小變通則小益。大變通則大益。至於科規。姑未暇更張。然豈無小變之道乎。各須惕念於試事也。又敎曰。西路科弊。比諸道最甚云。若以嚴科場恢公道爲心。則庶可爲矯弊之端矣。行修頤祥曰。謹當盡心爲之矣。
정조 1년 · 목
敎曰。副提調持加減心腎湯入侍。○予曰。纂輯廳之役。今至何境耶。國榮曰。推案及日記。幾盡抄出。予曰。再昨冬日記。時或閱見。其時國勢之岌嶪。予躬之危急。至今懍然餘難定。予之得有今日。實賴 列聖朝積德之休。 先大王止慈之恩。而苟非卿至誠保護。密勿開導。逆折奸萌。轉危爲安之力。則亦安知禍機之至於何境耶。古人所謂痛定思痛之言。可謂爲今日準備也。國榮曰。當時之事。尙忍言哉。臣於伊時。不過飮泣沫血。欲效一死而已。何嘗有尺寸可紀之勞乎。到今思之。則殿下之飽經艱危。適足爲動心忍性。增益其所不能也。伏願念兹在兹。以爲居安思危之方焉。予曰。毋忘在莒之。義予嘗銘心矣。
정조 1년 · 강
有政。吏曹判書李徽之。參判沈履之進。
정조 1년 · 목
以柳光國爲掌令。權噵爲右尹。朴宗榦爲 思陵參奉。洪樂春曺命峻爲假監役。宗幹以下。幷初仕也。
정조 1년 · 강
召見承旨李鎭衡于尊賢閣。
정조 1년 · 목
予曰。玉堂上下番不備云。卽爲牌招入直事分付。以夜深門閉啓。予曰。玉堂番若不備。則夜雖三更。例當出牌。何可待朝乎。史官出去。問于院吏以奏。記注官卜台鎭還奏曰。上下番若俱空。則不計夜深。卽爲出牌。而若不俱空。則有待朝之例云矣。予曰。玉堂體重。雖不俱空。若値夜對。則以上下番不備。其將停講乎。所謂近禮。倡於何時乎。更問以奏。台鎭還奏曰。院吏果於㤺忙中錯認。有前例云矣。予曰。院吏誰也。台鎭曰。石星雲也。予曰。所謂吏胥輩。亦不如前。此等瑣細事。予未免親檢。甚可悶也。又敎曰。該房聞以此待罪云。勿爲待罪。旣已夜深。玉堂待朝牌招也。
정조 1년 · 강
皇壇破傷物種。命各該司改備。
정조 1년 · 목
因禮曹啓稟也。
정조 1년 · 강
御興政堂。行晝講及次對。知經筵徐命善。特進官李徽之。承旨李義翊。玉堂李獻慶沈煥之。宗臣鶴林君焴。武臣李長燁。假注書金勉柱。兼春秋卜台鎭。史官林錫喆。
정조 1년 · 목
講春秋。○予曰。捕廳罪人。何當入來乎。捕將張志恒曰。姑未知何間入來矣。予曰。若入來。更待下敎擧行也。左議政金尙喆曰。罪人李志五。別無可問云矣。大司諫金尙集曰。人君履九五之尊。臨億兆之上。不先正大本。廣其規橅。立其準的。則其爲治。亦苟焉耳。從古言治者。莫尙於三代之盛。漢唐止於漢唐。宋明止於宋明。正坐時君世主立志不固耳。殿下典學之工雖勤。而實多寒曝之憂。朮治之念雖切。而未見朞月之效。朝綱稍振。而大小之臣。猶復恬嬉。天討略行。而反側之徒。尙未鎭安。懲貪之典。習俗難變。求言之敎。謇諤無聞。率是道以往。三代固已矣。曾漢唐之不若矣。惟殿下。恢拓地步。赫然舊發。聖志一立。庶績咸熙。從欲之治。不獨專美於古昔矣。予曰。所陳諸條。言甚切當。當留意。予曰。大司諫誰之至親乎。尙喆曰。臣之六寸也。予曰。北道定配諸罪人。配所相近。不可使之雜處。各於其地荐棘。嚴其隄防可也。不然。則散配於他道絕島何如。尙喆曰。北道亦是遠惡之地。不必更移。惟在自上處分矣。予曰。使該府移定配所。
정조 1년 · 강
命北道內寺奴貢及記簿鹽。依御史狀請施行。
정조 1년 · 목
左議政金尙喆啓言。北道監賑御史申應顯狀啓。以內寺奴貢。歉歲無收捧之勢。退捧於秋成後事。及北兵營記簿鹽一百石取用事稟旨矣。奴貢事。旣有特敎停退。而鹽事。請依請施行。從之。
정조 1년 · 강
命全羅兵營。今春廵操廵點停止。
정조 1년 · 목
左議政金尙喆啓言。全羅前兵使李聖師狀啓。以今春巡操及營城將巡點。依例擧行事稟旨矣。秋操旣已設行。春操則幷與城營將巡點。而請姑停止。從之。
정조 1년 · 강
差下備堂李重祜等。
정조 1년 · 목
左議政金尙喆啓言。左參贊李重祜。刑曹參判鄭一祥。還差備堂。工曹判書洪樂純。亦爲差下。從之。
정조 1년 · 강
重推全羅監司李普行。
정조 1년 · 목
左議政金尙喆啓言。全羅監司李普行。昨冬殿最。因邸吏誤報。兩邑守令。至有封庫之擧。難免不審之失。請重推。從之。
정조 1년 · 강
飭嶺南漕卒陞降之弊。
정조 1년 · 목
戶曹判書鄭弘淳啓言。嶺南漕倉臭載之弊源。卽漕卒陞降之無常也。設施之初。必擇有根着富實者。無所移易。近來便作守令用手之窠。漕事疏虞。請另加嚴飭。隨現論勘。從之。
정조 1년 · 강
命嶺南宮房折受。虛結減除。量外田土更査啓聞。
정조 1년 · 목
戶曹判書鄭弘淳啓言。以嶺南數邑宮房折受中橫斂。道臣査啓。今方來到。而不可不釐革。以除民邑之弊爲請矣。星州虛結。固當許減。而凡折受。必就量外施行。金海旣是量付田泥生。而慶州都是漏結査得者。幷當屬之原結。不當與量外地。比而論之。星州餘存結。亦是元田舊陳報墾者。幷還屬公家。請下詢大臣處之。予詢大臣。右議政鄭存謙曰。果是量內。則有司之臣。所當爭執者矣。左議政金尙喆曰。量內量外。不可不査實處之矣。弘淳曰。然則星州之虛結一百八十零結。依狀請減除。慶州金海量外田土有無。更令査實啓聞。從之。